Diari Oficial de la Generalitat Valenciana


Sumari del DOGV 4858, del 07-10-2004 (2004/10789)

DECRET 199/2004, d'1 d'octubre, del Consell de la Generalitat, pel qual s'aprova l'Estatut de l'Ens Gestor de la Xarxa de Transport de la Generalitat Valenciana.
-----------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2004/10/01/199**

### Versions

 Text inicial: 08/10/2004 - Actualitat 

### Dades del document

Número de DOGV
:   4858

Data del DOGV
:   07-10-2004

Secció del DOGV
:   I. DISPOSICIONS GENERALS

Número del document
:   2004/10923


Data del document
:   01-10-2004

Organisme emissor
:   Conselleria d'Infraestructures i Transport

Tipus de document
:   Decret

Anàlisi jurídica

 Descriptors 

:   * Ens Gestor de la Xarxa de Transport i de Ports de la Generalitat
    * empresa pública
    * reglament intern
    * xarxa de transports
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

DECRET 199/2004, d'1 d'octubre, del Consell de la Generalitat, pel qual s'aprova l'Estatut de l'Ens Gestor de la Xarxa de Transport de la Generalitat Valenciana.  
  
La Llei 16/2003, de 17 de desembre, de Mesures Fiscals, de Gestió Administrativa i Financera, i d'Organització de la Generalitat, va crear, en l'article 72, l'Ens Gestor de la Xarxa de Transport de la Generalitat Valenciana, com a entitat de dret públic de les previstes en l'article 5 del text refós de la Llei de la Hisenda Pública de la Generalitat, aprovat pel Decret Legislatiu de 26 de juny de 1991, del Consell de la Generalitat.   
  
De conformitat amb la dita norma, l'Ens Gestor està dotat de personalitat jurídica pròpia, té plena capacitat pública i privada, així com patrimoni propi, i està adscrit a la conselleria competent en matèria de transports, la qual és actualment la Conselleria d'Infraestructures i Transport, d'acord amb el Decret 133/2004, de 3 de setembre, del Consell de la Generalitat, pel qual s'establix l'estructura orgànica de la Presidència i de les conselleries de l'administració de la Generalitat.   
  
La disposició final segona, punt dos, de la citada Llei 16/2003 disposa, per la seua banda, que l'efectiva posada en funcionament de l'Ens Gestor estarà condicionada a l'entrada en vigor del seu Estatut, que serà aprovat per decret del Consell de la Generalitat.   
  
El dit Estatut és necessari ja que este suposa ¿en el nivell normatiu reglamentari¿ la definició de l'estructura orgànica i organitzativa, la distribució de competències i la definició dels aspectes administratius, patrimonials i econòmics de l'Ens Gestor, dins de les previsions de la llei creadora.   
  
En virtut d'això, a proposta del conseller d'Infraestructures i Transport, conforme amb el Consell Jurídic Consultiu de la Comunitat Valenciana i després de la deliberació prèvia del Consell de la Generalitat, en la reunió del dia 1 d'octubre de 2004,   
  
DECRETE   
  
Article únic   
  
S'aprova l'Estatut de l'Ens Gestor de la Xarxa de Transport de la Generalitat Valenciana, el text del qual figura com a annex del present decret.   
  
DISPOSICIONS ADDICIONALS   
  
Primera   
  
1. L'Ens Gestor de la Xarxa de Transport de la Generalitat Valenciana assumirà la gestió de la totalitat de l'actuació ¿Parc Logístic de Riba-roja¿, en totes les seues fases i ampliacions, una vegada concloses cada fase d'esta.   
  
2. A l'efecte, l'Ens Gestor assumix, respecte de l'actuació ¿Parc Logístic de Riba-roja¿, la condició de beneficiari de l'expropiació forçosa que actualment té l'Institut Valencià d'Habitatge, SA, tant pel que fa a les parcel·les en què haja conclòs l'expedient d'expropiació com en les que encara no s'haja acabat el procediment d'expropiació. L'assumpció efectiva de la titularitat d'estos terrenys per part de l'Ens Gestor es produirà en un termini màxim de sis mesos, i s'adopten les pertinents mesures compensatòries a fi de mantindre l'equilibri patrimonial de l'Institut Valencià d'Habitatge, SA, ja siga per mitjà de la subrogació en els crèdits destinats a l'adquisició del sòl, ja siga per mitjà d'una compensació de l'import equivalent al cost total d'adquisició dels citats terrenys, de manera que quede assegurat el reequilibri econòmic de l'Institut Valencià d'habitatge, SA, en relació amb la seua actuació en l'àmbit del Parc Logístic.   
  
3. Correspon a l'Ens Gestor l'execució de la denominada fase 2 de l'actuació ¿Parc Logístic de Riba-roja¿.   
  
Segona   
  
El personal de l'entitat Ferrocarrils de la Generalitat Valenciana que estiguera prestant servicis en la Direcció d'Infraestructures de la dita entitat podrà transferir-se a l'Ens Gestor de la Xarxa de Transport de la Generalitat Valenciana, i conservarà els drets que anteriorment tinguera reconeguts, en els termes previstos en la seua normativa reguladora. Els béns mobles assignats a la mencionada Direcció per al desenvolupament de les seues funcions queden, així mateix, transferits a l'Ens Gestor i seran inventariats com de titularitat d'este.   
  
DISPOSICIÓ TRANSITÒRIA   
  
La constitució del Consell d'Administració de l'Ens es produirà dins del mes següent a l'entrada en vigor del present decret. El nomenament del director general haurà de fer-se, així mateix, en el termini d'un mes a partir de la constitució del Consell d'Administració.   
  
Mentre no siga designat el director general de l'Ens Gestor de la Xarxa de Transport de la Generalitat Valenciana, les seues funcions seran assumides pel president de l'Ens Gestor, el qual podrà fer objecte de delegació de totes o part d'estes.   
  
DISPOSICIONS FINALS   
  
Primera   
  
La constitució efectiva de l'Ens Gestor de la Xarxa de Transport de la Generalitat Valenciana tindrà lloc en el moment de l'entrada en vigor del present decret, i, des d'este moment, podrà actuar amb totes les competències i les atribucions que li són assignades.   
  
Segona   
  
La Conselleria d'Economia, Hisenda i Ocupació, a proposta de la Conselleria d'Infraestructures i Transport, durà a terme les modificacions pressupostàries que siguen necessàries per al compliment del que disposa el present decret, en els termes de la disposició transitòria segona de la Llei 17/2003, de 30 de desembre, de Pressupostos de la Generalitat per a l'exercici 2004.   
  
Tercera   
  
El present decret entrarà en vigor l'endemà de la publicació en el Diari Oficial de la Generalitat Valenciana.   
  
València, 1 d'octubre de 2004   
  
El president de la Generalitat,   
  
FRANCISCO CAMPS ORTIZ   
  
El conseller d'Infraestructures i Transport,   
  
JOSÉ RAMÓN GARCÍA ANTÓN   
  
ANNEX   
  
Estatut de l'Ens Gestor de la Xarxa de Transport   
  
de la Generalitat Valenciana   
  
CAPÍTOL I   
  
Disposicions generals   
  
Article 1. Naturalesa jurídica   
  
1. L'Ens Gestor de la Xarxa de Transport de la Generalitat Valenciana, abreujadament, l'Ens Gestor, creat per l'article 72 de la Llei 16/2003, de 17 de desembre, és una entitat de dret públic de les previstes en l'article 5 del text refós de la Llei de la Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat.   
  
2. El dit Ens està dotat de personalitat jurídica pròpia, té plena capacitat pública i privada, així com patrimoni propi. Per al compliment dels seus fins, l'Ens Gestor actuarà amb total autonomia organitzativa, administrativa, econòmica i financera respecte a l'administració de la Generalitat, sense perjuí de l'assumpció de les directrius d'esta.   
  
3. L'Ens Gestor s'adscriu a la conselleria competent en matèria de transport.   
  
Article 2. Objecte   
  
L'Ens Gestor tindrà per objecte la construcció d'infraestructures de transport terrestre que siguen expressament assignades per la Conselleria competent en matèria de transport, així com la gestió, la conservació, el manteniment i l'explotació d'estes i d'aquelles altres ja existents respecte de les quals li siguen encomanades estes funcions.   
  
En relació amb el dit objecte, l'Ens Gestor podrà realitzar les obres i els servicis que siguen convenients per a la millor construcció, la gestió, la conservació, el manteniment i l'explotació de les infraestructures de transport terrestre, així com totes les activitats de promoció econòmica que considere adequades per al compliment de l'objecte; i podrà, així mateix, redactar, formular i tramitar plans especials, programes d'actuació integrada i tots els instruments de planejament i gestió urbanística que resulten convenients per a això, i sotmetre'ls per a la seua aprovació a la conselleria competent, i l'execució d'estos.   
  
Article 3. Règim jurídic   
  
1. L'Ens Gestor es regirà per la seua llei de creació, pel present Estatut i per totes aquelles disposicions que es dicten en el desplegament de les dos normes.   
  
2. També li seran aplicables la Llei de Patrimoni de la Generalitat i les disposicions relatives a les empreses públiques contingudes en el text refós de la Llei d'Hisenda Pública de la Generalitat.   
  
3. Per a la contractació d'obres de construcció d'infraestructures, l'Ens Gestor s'ajustarà al Reial Decret Legislatiu 2/2000, de 16 de juny, pel qual es va aprovar el text refós de la Llei de Contractes de les Administracions Públiques.   
  
Per a la contractació de subministraments i servicis, així com per a la contractació de l'electrificació, la senyalització, el manteniment i la conservació de la infraestructura, l'actuació de l'Ens Gestor estarà regulada pel que disposa la Llei 48/1998, de 30 de desembre, sobre els procediments de contractació en els sectors de l'aigua, l'energia, els transports i les comunicacions, quan es complisquen els requisits establits en estes. Quan no resulte d'aplicació la citada llei, els contractes anteriorment assenyalats se subjectaran a l'ordenament jurídic privat amb aplicació dels principis de publicitat i concurrència en la selecció del contractista.   
  
4. Quan exercisca potestats administratives, l'Ens Gestor de la Xarxa de Transport de la Generalitat Valenciana quedarà subjecte al que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com les altres normes de dret públic que siguen aplicables.   
  
5. En tot allò no previst en els apartats anteriors, les activitats de l'Ens Gestor es regiran per la normativa civil, mercantil i laboral i, en general, per l'ordenament jurídic privat en el seu conjunt.   
  
Article 4. Adreça   
  
1. L'Ens Gestor tindrà la seu, a tots els efectes judicials, administratius, laborals i fiscals, a la ciutat de València. Per mitjà d'acord del seu Consell d'Administració, l'Ens Gestor està facultat per a fixar i variar el seu domicili dins de la mateixa ciutat.   
  
2. El Consell d'Administració podrà, així mateix, establir, modificar o suprimir oficines, delegacions o dependències en qualsevol lloc, amb la comesa, les facultats i les modalitats de funcionament que es determine en el mateix acord del Consell.   
  
CAPÍTOL II   
  
Funcions i règim de competències   
  
Article 5. Funcions de l'Ens Gestor i potestats administratives   
  
1. L'Ens Gestor podrà realitzar directament o per mitjà de la celebració de l'oportú contracte les actuacions necessàries per al compliment del seu objecte, incloent la redacció dels projectes de les infraestructures de transport terrestre, que seran aprovats pel mateix Ens Gestor, sense perjuí de les competències que en matèria de planificació corresponguen a la conselleria competent en la matèria.   
  
En particular, correspondrà a l'Ens Gestor l'execució de totes les infraestructures de transport terrestre l'àmbit de les quals no excedisca de la Comunitat Valenciana i que li siguen expressament assignades per la conselleria competent en matèria de transport, i s'hi inclouen, entre altres, les funcions següents:   
  
a) El disseny i la projecció de les infraestructures necessàries, dins dels criteris generals que, si és procedent, fixe la Conselleria d'Infraestructures i Transport.   
  
b) L'adquisició de terrenys i la resta de béns mobles o immobles, inclosos els equips, la maquinària o els vehicles, així com drets sobre béns materials i immaterials que resulten necessaris per a la consecució dels seus objectius.   
  
c) La contractació de totes les obres de construcció, els subministraments i els servicis que siguen necessaris.   
  
d) La supervisió dels projectes i la direcció de les obres.   
  
e) La redacció i la formulació de plans especials i programes d'actuació integrada, així com tots els instruments de planejament i gestió urbanística que resulten convenients per a això, i sotmetre'ls per a la seua aprovació a la conselleria competent, de conformitat amb la legislació d'ordenació del territori i urbanística.   
  
f) La gestió dels sistemes de seguretat i control del trànsit en les infraestructures de transport públic de la seua competència.   
  
g) Qualssevol altres actuacions que resulten de necessària o convenient adopció a l'efecte d'executar les infraestructures que tinga encomanades.   
  
2. Els projectes de construcció d'infraestructures de transport que aprove l'Ens Gestor comportaran la declaració d'utilitat pública o interés social i la necessitat d'ocupació, a l'efecte de l'expropiació forçosa dels terrenys afectats per la infraestructura, segons el que preveu la legislació d'expropiació.   
  
3. Igualment, correspondrà a l'Ens Gestor la protecció i la policia de les infraestructures que gestione, i d'aquelles altres respecte de les quals se li encomanen estes funcions, amb la finalitat de garantir el correcte ús d'estes, preservar-les de tota classe de danys o deterioració i vigilar el compliment de les prohibicions i les limitacions que la legislació establisca respecte de les zones de domini públic, servitud i afecció de les infraestructures de transports.   
  
4. L'Ens Gestor té l'obligació de promoure la correcció de les infraccions que observe en el compliment de les seues competències de vigilància i control, i assumix la incoació i la instrucció dels expedients sancionadors per a la seua elevació a l'autoritat competent per a resoldre'ls, i emetrà la proposta de resolució, així com les facultats d'execució material dels acords que s'adopten en el dit orde.   
  
5. En cap cas, l'Ens Gestor podrà prestar directament servicis de transport terrestre.   
  
Article 6. Competències i facultats   
  
Així mateix, per al compliment del seu objecte, l'Ens Gestor podrà exercitar les competències i les facultats següents:   
  
a) L'explotació dels terrenys, les dependències i les instal·lacions vinculades a la infraestructura per mitjà de la realització d'activitats complementàries i auxiliars.   
  
b) La percepció dels cànons que s'establisquen per llei, així com les tarifes i la resta d'ingressos de dret privat que li puguen correspondre, de conformitat amb el que disposa la normativa aplicable.   
  
c) L'adquisició, l'arrendament financer o qualsevol altra forma de contractació de qualssevol actius, equipament, maquinària i elements de transport, que siguen necessaris per al compliment del seu objecte; així com del material mòbil necessari per a l'operació del servici per tercers.   
  
d) Tindre la condició de beneficiari en les expropiacions forçoses que hagen de tindre lloc per a la construcció de les infraestructures de transport terrestre.   
  
e) La creació o la participació en societats o entitats mercantils, siguen estes nacionals o estrangeres.   
  
f) Qualssevol altres actuacions que resulten necessàries o convenients per al compliment dels seus fins, i es podrà subscriure tota classe de contractes o convenis i realitzar qualssevol actes de gestió o disposició.   
  
Article 7. Respecte a les competències d'altres òrgans i Administracions   
  
Les competències i les funcions atribuïdes a l'Ens Gestor ho són sense perjuí de les que, de conformitat amb les disposicions vigents, corresponguen als òrgans de qualssevol altres Administracions.   
  
Article 8. Coordinació i cooperació de l'Ens Gestor amb altres òrgans, Administracions i entitats   
  
En l'exercici de les seues funcions, l'Ens Gestor procurarà en tot moment la coordinació de les seues actuacions amb la resta d'Administracions.   
  
CAPÍTOL III   
  
Organització   
  
Article 9. Organització   
  
1. Els òrgans de govern de l'Ens Gestor són:   
  
a) El president.   
  
b) El Consell d'Administració.   
  
c) El director general.   
  
2. Els òrgans de govern de l'Ens Gestor estaran assistits per un òrgan consultiu, denominat Consell de Participació.   
  
3. El Consell d'Administració estarà assistit, així mateix, per un secretari, que podrà no ser membre del Consell d'Administració, en este cas no tindrà vot en el Consell.   
  
Secció primera   
  
el president   
  
Article 10. Titularitat i atribucions   
  
1. La Presidència de l'Ens Gestor correspondrà al titular de la conselleria competent en matèria de transport.   
  
2. Són atribucions de la Presidència:   
  
a) Portar la firma de l'entitat, que podrà delegar els consellers i el director general, i atorgar tota classe de poders de representació.   
  
b) Tindre la representació del Consell d'Administració i del mateix Ens Gestor.   
  
c) Convocar, presidir i alçar les sessions del Consell d'Administració.   
  
d) Fixar l'orde del dia i dirigir les deliberacions del Consell d'Administració i, si és procedent, dirimir amb el seu vot de qualitat els possibles empats.   
  
e) Vetlar pel compliment dels acords del Consell.   
  
f) Exercitar, després de l'autorització prèvia del Consell, les accions i els recursos que corresponguen a l'Ens Gestor, en defensa dels seus drets.   
  
g) Comparéixer davant dels jutjats i tribunals, i en qualsevol instància administrativa o judicial.   
  
h) Adoptar excepcionalment, en els casos d'urgent necessitat o d'impossible reunió del Consell, les decisions reservades a la seua competència. En este cas estarà obligat a donar compte al Consell en la primera reunió d'este.   
  
i) Exercir les facultats inherents a la condició d'òrgan de contractació, de conformitat amb la legislació de contractes de les Administracions Públiques, sense perjuí de la seua delegació.   
  
j) Exercir totes les facultats que el Consell hi delegue.   
  
3. El president podrà delegar algunes o la totalitat de les seues funcions en el director general o en els membres del Consell que considere convenient, amb l'excepció respecte de les delegades pel Consell dels termes de la delegació.   
  
Secció segona   
  
El Consell d'Administració   
  
Article 11. Naturalesa i composició   
  
1. El Consell d'Administració és l'òrgan superior de l'Ens Gestor, al qual correspon la direcció, l'administració i el seu govern.   
  
2. El Consell d'Administració es compon d'un nombre de membres no superior a huit, designats pel Consell de la Generalitat, a proposta del conseller competent en matèria de transports, i dels qual formaran part, en tot cas, els membres següents:   
  
a) El president de l'Ens Gestor, o la persona que este haja delegat.   
  
b) El secretari autonòmic competent en matèria de transports, el qual substituirà el president en els casos d'absència, mort, renúncia o incapacitat d'este.   
  
c) El director general amb competència en matèria de transports.   
  
3. Quan la naturalesa dels assumptes ho requerisca o així ho estime la Presidència, esta podrà invitar a participar en les sessions del Consell d'Administració, amb veu però sense vot, totes les persones que considere convenient. El director general de l'Ens Gestor assistirà a les reunions amb veu però sense vot.   
  
4. Per a assumptes específics, el Consell d'Administració podrà crear comissions, ponències o grups de treball, amb funcions d'estudi i preparació dels assumptes que hagen de ser sotmesos a la decisió del Consell d'Administració, sense que necessàriament les persones que les componguen hagen de ser membres del Consell.   
  
Article 12. Facultats del Consell d'Administració   
  
El Consell d'Administració de l'Ens Gestor exercirà, amb plena responsabilitat davant del Consell de la Generalitat, totes les facultats necessàries per a dirigir, administrar i gestionar tot allò que constituïsca o es relacione amb el compliment de l'objecte de l'Ens Gestor i, entre estes, sense que l'enumeració siga exhaustiva, les següents:   
  
a) L'organització, la direcció i la vigilància del funcionament de l'entitat.   
  
b) L'aprovació de l'avantprojecte de pressupost anual, així com de l'informe de gestió anual, el grau de compliment dels programes i els comptes anuals.   
  
c) L'aprovació dels plans i els programes de coordinació.   
  
d) L'autorització de la subscripció de convenis i contractes-programa amb altres entitats.   
  
e) L'autorització, en els casos que corresponga, de la participació en consorcis i societats.   
  
f) L'aprovació de convenis amb entitats públiques i privades en relació amb la gestió i el desenrotllament del seu objecte.   
  
g) La proposta de desafectació dels béns demanials de l'entitat i la declaració d'alienabilitat dels béns patrimonials que no resulten necessaris per al compliment dels seus fins, així com la disposició dels que es declaren innecessaris una vegada obtingudes les autoritzacions requerides per a això.   
  
h) L'establiment de les pautes d'actuació del director general i l'atribució de les facultats d'administració i gestió que no es reserven al Consell d'Administració.   
  
i) L'aprovació dels plans d'inversions plurianuals i els seus corresponents finançaments, inclosos, si és procedent, els préstecs necessaris i l'emissió d'obligacions.   
  
j) L'aprovació de la iniciativa en la formulació de plans especials, programes d'actuació integrada i altres instruments de planejament o gestió urbanístics.   
  
k) El nomenament i el cessament del director general de l'Ens Gestor.   
  
l) El nomenament del secretari del Consell d'Administració.   
  
Article 13. Secretari del Consell   
  
1. El nomenament de secretari del Consell d'Administració podrà recaure en un dels seus membres o en persona aliena al Consell, en este cas assistirà amb veu però sense vot. Haurà de recaure el nomenament, quan no fóra membre del Consell, en persona llicenciada en Dret, i li'n correspondrà l'assessorament jurídic.   
  
2. El secretari serà substituït pel membre del Consell que este acorde, en el cas d'absència, mort, renúncia o incapacitat.   
  
Article 14. Delegacions i apoderaments   
  
1. El Consell d'Administració podrà delegar en el titular de la Presidència, o en el director general, les funcions que considere convenients, de conformitat amb la normativa que resulte d'aplicació.   
  
2. El Consell d'Administració podrà conferir apoderaments generals o especials a totes aquelles persones que considere convenients.   
  
Article 15. Règim de sessions   
  
1. El Consell d'Administració es reunirà en sessió ordinària, almenys, una vegada a l'any per a aprovar l'avantprojecte del pressupost de l'entitat, l'informe de gestió, el grau de compliment dels programes i el balanç econòmic; i en sessió extraordinària, totes les vegades que la convoque el president o la persona que este haja delegat.   
  
2. Les sessions es convocaran per escrit amb una antelació mínima de quaranta-huit hores, i s'indicarà l'hora de reunió en primera i segona convocatòria i s'acompanyarà de l'orde del dia. Entre la primera i segona convocatòria haurà de transcórrer, almenys, una hora. Si no s'especificara l'hora de la segona convocatòria, es presumirà que esta és l'hora immediatament posterior a la de la primera convocatòria.   
  
3. No obstant això que s'ha exposat en l'apartat anterior, el Consell quedarà vàlidament constituït, encara que no es complisquen tots els requisits de la convocatòria, quan concórreguen la totalitat dels seus membres i així ho acorden per unanimitat.   
  
4. El quòrum per a la vàlida constitució del Consell d'Administració en primera convocatòria serà el de la majoria absoluta dels seus components presents o representats. Per a la vàlida constitució del Consell d'Administració en segona convocatòria serà suficient l'assistència de la tercera part dels seus membres.   
  
5. En tot cas, per a la vàlida constitució del Consell d'Administració serà necessària la presència del president, o de la persona que este haja delegat, i del secretari, o de la persona que el substituïsca.   
  
6. S'admetrà la representació per a l'assistència al Consell d'Administració. La dita representació haurà de recaure en qualsevol dels seus membres, i s'haurà d'atorgar amb caràcter especial per a cada sessió per mitjà d'escrit dirigit al president.   
  
Article 16. Règim d'adopció d'acords   
  
1. Els acords del Consell d'Administració seran adoptats per majoria de vots dels membres presents o representats, i decidirà, en cas d'empat, el vot de qualitat del president o de la persona que este haja delegat.   
  
2. No podran ser objecte d'acord cap assumpte que no figure inclòs en l'orde del dia, llevat que, si estan presents tots els membres de l'òrgan col·legiat, siga declarat d'urgència l'assumpte pel vot favorable de la majoria.   
  
3. Els membres del Consell d'Administració podran fer constar en l'acta el seu vot contrari a l'acord adoptat i els motius que el justifiquen, i quan així ho feren quedaran exempts de la responsabilitat que, si és procedent, poguera derivar-se dels acords adoptats.   
  
4. L'emissió de vot reservat no eximix del compliment dels acords adoptats.   
  
5. El secretari del Consell prepararà les sessions d'este i n'alçarà acta, i donarà fe dels seus acords.   
  
Secció tercera   
  
El director general   
  
Article 17. Caràcter i atribucions   
  
1. Correspon al director general de l'Ens Gestor la direcció del funcionament ordinari d'este i l'execució dels acords del Consell d'Administració.   
  
2. En l'exercici de les seues funcions, correspondrà al director general exercir les facultats següents:   
  
a) La direcció tècnica, econòmica i administrativa de tots els servicis de l'entitat, i s'hi inclou la resolució dels procediments administratius corresponents al seu àmbit de competència i la formulació de les propostes a l'òrgan competent quan la resolució s'haja d'adoptar en una altra instància.   
  
b) La iniciativa, la direcció, la gestió, l'administració activa i inspecció de l'Ens Gestor, dins de l'esfera d'atribucions que li assenyalen o li confien el Consell d'Administració o el president, i, si és procedent, podrà tindre la representació de l'Ens Gestor per a l'exercici de tota classe d'accions i recursos.   
  
c) L'exercici d'accions i recursos en cas d'urgència, i es donarà compte posteriorment al Consell d'Administració.   
  
d) La direcció superior de tots els servicis, fins i tot dels complementaris o accessoris a l'objecte de l'Ens Gestor, així com de tot el seu personal.   
  
e) La proposició al Consell d'Administració de l'organigrama funcional de l'Ens Gestor, i l'execució de les contractacions i els acomiadaments del personal laboral d'esta.   
  
f) L'elaboració de l'avantprojecte de pressupostos de l'Ens Gestor, i elevar-lo al Consell d'Administració per a la seua posterior deliberació i aprovació.   
  
g) La preparació i la presentació al Consell d'Administració, per a la seua posterior aprovació, de l'informe o la memòria de gestió sobre el grau de compliment dels objectius de l'Ens Gestor.   
  
h) La tramitació dels expedients relatius a l'establiment de nous servicis, a l'atorgament de concessions i la modificació de condicions essencials, així com a l'autorització de les modificacions de les condicions no essencials, excepte quan suposen obligacions de servici públic amb contraprestació econòmica.   
  
i) L'ordenació i l'execució dels pagaments.   
  
j) La supervisió i el control del compliment dels acords del Consell d'Administració.   
  
k) En general, aquelles facultats que el Consell d'Administració o el president hi deleguen.   
  
Article 18. Nomenament i cessament   
  
1. Correspon al Consell d'Administració, a proposta del president, el nomenament i el cessament del director general de l'Ens Gestor.   
  
2. El nomenament del director general de l'Ens Gestor, que recaurà en persona de reconegut prestigi i experiència en el sector, es formalitzarà per mitjà de l'oportú contracte d'acord amb la legislació vigent.   
  
Secció quarta   
  
El Consell de Participació   
  
Article 19. Composició   
  
El Consell de Participació de l'Ens Gestor serà presidit pel president, o per la persona que delegue, i estarà integrat pels següents consellers, nomenats pel president, a proposta de les entitats representatives, si és procedent:   
  
¿ Sis representants de les Administracions amb competències en matèria de transports.   
  
¿ Dos representants dels sindicats, dos de les organitzacions empresarials, un de les associacions veïnals i un de les de consumidors i usuaris.   
  
¿ Tres representants dels operadors de transport públic.   
  
¿ Tres professionals de reconegut prestigi en matèries relacionades amb l'objecte de l'entitat.   
  
Article 20. Funcions i règim de sessions   
  
1. El Consell de Participació informarà sobre el projecte de pressupostos anuals i sobre el programa d'obres anuals, amb caràcter no vinculant; així com de les qüestions que li siguen sotmeses pel president de l'Ens Gestor.   
  
2. El Consell de Participació es reunirà, almenys, una vegada a l'any, amb anterioritat a la sessió del Consell d'Administració en què s'hagen de tractar els assumptes l'informe dels quals li competix.   
  
3. El funcionament de les sessions del Consell de Participacions es regirà, en allò que li siga aplicable, per les normes establides per a les del Consell d'Administració.   
  
CAPÍTOL IV   
  
Domini Públic, patrimoni, contractació i recursos   
  
Article 21. Domini públic de l'Ens Gestor   
  
1. L'Ens Gestor té les facultats d'ús, gestió, administració, defensa, conservació i millora dels béns de domini públic de què siga titular o siguen adscrits a este, i este podrà adoptar totes les mesures de recuperació, investigació i delimitació que siguen pertinents, de conformitat amb el que preveu la Llei de Patrimoni de la Generalitat i la resta de legislació aplicable.   
  
2. Els béns de domini públic de titularitat de l'Ens Gestor que resulten innecessaris per al compliment dels seus fins podran ser desafectats per resolució del titular de la conselleria competent en matèria de patrimoni, a proposta de l'òrgan de la Generalitat competent en matèria de patrimoni, a iniciativa de la conselleria competent en matèria de transport. Els béns desafectats s'incorporaran al patrimoni de l'Ens Gestor i podran ser objecte d'alienació, permuta i gravamen.   
  
Article 22. Patrimoni de l'Ens Gestor   
  
1. L'Ens Gestor tindrà, per al compliment dels seus fins, un patrimoni propi diferenciat del de la Generalitat, integrat pel conjunt de béns, drets i obligacions dels quals siga titular.   
  
2. Són de titularitat de l'Ens Gestor els béns i els drets que se li assignen per llei o reglament i els que adquirisca per qualsevol títol o construïsca amb els seus propis recursos.   
  
3. A més, podran ser adscrits a l'Ens Gestor béns de domini públic o patrimonials de titularitat de la Generalitat en els termes de la Llei de Patrimoni d'esta.   
  
4. En cap cas, seran de patrimoni de l'Ens Gestor les infraestructures que, en el futur, es construïsquen finançades amb recursos de la Generalitat o d'un tercer.   
  
Article 23. Recursos de l'Ens Gestor   
  
1. Els recursos econòmics de l'Ens Gestor estaran integrats per:   
  
a) Els que obtinga per la gestió del seu patrimoni i d'aquell l'administració del qual se li encomane, i s'hi inclouen els cànons que s'hagen de satisfer, entre altres, per la utilització o posada a disposició de les infraestructures, en la fixació de les quals es respectaran els principis d'igualtat, transparència i no discriminació.   
  
b) Els ingressos que obtinga per la realització d'activitats complementàries i auxiliars, comercials o industrials i qualssevol altres activitats pròpies del seu objecte.   
  
c) Les aportacions i les subvencions que pogueren efectuar al seu favor les distintes Administracions Públiques.   
  
d) Els fons comunitaris que li puguen ser assignats.   
  
e) Els recursos obtinguts per mitjà d'operacions d'endeutament que poguera concertar.   
  
f) Les donacions, els llegats i d'altres aportacions d'entitats privades o particulars.   
  
g) Qualsevol altre ingrés que obtinga d'acord amb el que preveu este article.   
  
2. Els recursos de l'Ens Gestor podran ser alienats, gravats i cedits per acord del Consell d'Administració.   
  
3. L'Ens Gestor podrà concertar instruments de cobertura dels riscos financers assumits en virtut de les operacions de la lletra e) de l'apartat 1 d'este article.   
  
CAPÍTOL V   
  
Mecanismes de control   
  
Article 24. Control d'eficàcia i control financer   
  
1. El control d'eficàcia i el control financer de l'Ens Gestor s'efectuarà de conformitat amb el text refós de la Llei d'Hisenda Pública de la Generalitat i la resta de normativa aplicable.   
  
2. El Consell d'Administració podrà disposar l'auditoria dels estats financers de l'Ens Gestor per especialistes independents, en les condicions i amb sotmetiment als principis legals vigents.   
  
Article 25. Control comptable   
  
L'Ens Gestor està sotmés al règim de comptabilitat previst per a estes entitats en el text refós de la Llei d'Hisenda Pública de la Generalitat i la resta de normativa d'aplicació.   
  
CAPÍTOL VI   
  
Règim de personal   
  
Article 26. Règim jurídic de personal   
  
1. El personal de l'Ens Gestor estarà integrat per personal funcionari, personal laboral i personal directiu, el sistema de provisió del qual serà el següent:   
  
a) Els llocs reservats a funcionaris es proveiran pels procediments legalment establits per la normativa de Funció Pública en vigor, aplicable a la Comunitat Valenciana.   
  
b) Els llocs que siguen catalogats amb caràcter laboral es cobriran pels procediments d'accés legalment establits, amb garantia dels principis de publicitat, igualtat, mèrit i capacitat.   
  
c) Tindran la consideració de personal directiu el que assumisca els llocs de treball que es determinen amb esta naturalesa. El personal directiu serà nomenat i separat lliurement pel president, a proposta del Consell d'Administració.   
  
2. L'organigrama funcional de l'Ens Gestor s'establirà pel Consell d'Administració, a proposta del director general, el qual tindrà les facultats de direcció i control del personal.   
  
CAPÍTOL VII   
  
Règim d'actes, jurisdicció i legitimació activa   
  
Article 27. Règim d'impugnació d'acords   
  
Els acords dels òrgans de direcció de l'Ens Públic en l'exercici de les potestats administratives posaran fi a la via administrativa.   
  
Article 28. Normes sobre competència i jurisdicció   
  
1. L'Ens Gestor estarà sotmés a les normes comunes sobre competència i jurisdicció que corresponguen en funció de la naturalesa jurídica de l'actuació.   
  
2. Tindran caràcter administratiu els actes dictats per l'Ens Gestor en l'exercici de les seues potestats públiques.   
  
Article 29. Legitimació activa   
  
1. L'Ens Gestor estarà legitimat per a l'exercici de tota classe d'accions en defensa dels seus drets davant de jutjats i tribunals, sense més limitacions que les establides en la legislació processal.


Còpia Permalink ELI